E Iesu e la uu turu Pokus tara Ruein Olip.
Tara bongbong koru ba nonei e la pouts uana tara Luman Lotu Pan.
Ba u katuun e gono hoboto ua rima i tanen ba nonei e gumuna me tanian hihatutsna i taren.
U tson hihatuts tara Lo na u Parasi i lamema a töa tahol ti sabie men te kaka gono meien a tson.
Ba nori emi hatuolerien i matar u katuun me poeier tere Iesu,
“O Tson Hihatuts,
u katuun e sabie rima a tahol teka bate kaka gono meiena a tson.
A Lo tere Mosis e poeiena aragi titi hatu a mar tahol teka e antunana te mate nen.
Aha te poeie mölö?”
Nori i mar ranga uu teka taraha,
nori i kato sili ta ka tegi mar kout menaien e Iesu,
ba nori e torohaneren.
Be Iesu e turu putana me koloto nena a kabelenen turu tsiktsiki.
Nori i hasoso sil korui tega ranga uen ba nonei e tuol sei poutsuna me poeiena i taren,
“Bara,
esi i gusumilimiou tema mala kato homii e tatei ti mam nena a hatu tutuun tara tahol teka.”
Be Iesu e turu puta poutsuna me koloto lel nena a kabelenen turu tsiktsiki.
Pöata ti hengoeien u ranga teka ba nori e tia hihieser,
u tson pan ti tia mam ba u hitots e kute raren.
E Iesu puku na tahol ti ka pepeisaia u gusura u katuun,
na tahol e tuol noahas ia i matana e Iesu.
Be Iesu e tuol hamatskö poutsuna me poeiena tara tahol,
“Me te ka ria u katuun temi kout na lilolö?
E möa koru ta töa tega ka bate kout nanölö,
tsime?”
Ba tahol e poeiena,
“A tsi Tsunono,
e möa ta töa.”
Be Iesu e poeiena i tanen,
“Na lia has ema ka megi ta ka tegi hahune silei lö.
La tala,
ba lö tema kato homi lelmi.”